150 millióba került három budapesti focimeccs rendőrségi biztosítása
Ez nagyjából akkora összeg, mint Erdogan védelme volt a török elnök budapesti látogatása idején.
Keddi számában a Népszava arról ír, hogy kérdésükre az Országos Rendőr-főkapitányság közölte, összesen 154,4 milliót költöttek tavaly a három nagy budapesti futballesemény biztosítására.

Ez a három meccs pedig:

-   a május 4-i FTC – Újpest, ami 46,5 millióba került,
-   a magyar szlovák válogatott meccs, ami 66,1 millióba került és
-   a Fradi – CSZKA Moszkva volt, ami pedig 41,8 millióba került.

A Népszava megjegyzi, hogy a sportesemények biztosítására költött pénz magasabb ennél, mert év közben más kisebb mérkőzést is felügyel a rendőrség, ráadásul a „jelentős költségek ellenére nem sikerült minden rendbontást megelőzni, sőt, szurkolói harc a rohamrendőrök jelenlétében is folyhatott Budapest utcáin.” A Fradi – Újpest mérkőzés mellett a két tábor ultrái a Mester és a Haller utca sarkán egymásnak estek, legalább 60 ember ütötte-verte egymást.

A helyszínen 40 főt fogtak el, a BRFK 38-at gyanúsított meg csoportos garázdasággal. De volt verekedés a magyar-szlovák és a Fradi – CSZKA után is. Összesen a fenti esetekben, tehát három meccs után

  51 embert gyanúsítanak meccsekhez köthető bűncselekményekkel, akár súlyos testi sértéssel is, de a BRKF decemberi válasza szerint egyiküket sem tartóztatták le.

Összehasonlításképp, amikor Recep Tayyip Erdoğan török elnök november 7-én Budapesten járt, akkor egyfelől teljesen leállt az élet a fővárosban, másrészt az az ORFK-nak 176 millió forintba került. A Budapesti Rendőr-főkapitányságnak pedig 67 milliójába.
focimeccs rendőri biztosítás meccs foci rendőrség labdarúgó mérkőzés